Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 57/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Saumur-Champigny«

PDO-FR-A0147-AM02

Meddelelsesdato: 18. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk betegnelse

I kapitel 1, afsnit II og afsnit XII, nr. 2, litra b), fjernes ordet »supplerende« efter »geografisk betegnelse«.

Et antal produktspecifikationer for betegnelsen Val de Loire tillader henvisning til storregionen »Val de Loire« ved anvendelse af den såkaldte navngivne geografiske betegnelse, hvis mærkning er omfattet af særlige bestemmelser i produktspecifikationen. I visse tilfælde findes der supplerende geografiske betegnelser, som henviser til mindre geografiske enheder og til mere restriktive produktionsbetingelser. Her udgår ordet »supplerende« for at undgå enhver forveksling.

Enhedsdokumentets afsnit om yderligere betingelser ændres i overensstemmelse hermed i punkt 9.

2. Geografisk område

I kapitel 1, afsnit IV, nr. 1, erstattes sætningen: »Druehøsten, fremstillingen, forarbejdningen og lagringen af vinen finder sted i følgende kommuner:« af sætningen: »Alle etaper af produktionen finder sted i det geografiske område, som omfatter følgende kommuner på grundlag af den officielle geografiske kode 2018:«. Desuden tilføjes følgende sætning: »Kortmateriale, der gengiver det geografiske område, kan findes på hjemmesiden for Institut national de l’origine et de la qualité.«

Den foreslåede ordlyd af punktet om det geografiske område skal forenkle præsentationen og fjerne enhver tvetydighed med hensyn til definitionen af etaperne (fremstilling, forarbejdning, lagring osv.).

Formuleringsmæssig ændring: Listen over administrative enheder tager hensyn til sammenlægninger og andre ændringer af den administrative områdeinddeling, der er sket siden godkendelsen af produktspecifikationen. Af hensyn til retssikkerheden opstilles listen på grundlag af den gældende version af den officielle geografiske kode, som INSEE udgiver hvert år. Det geografiske områdes perimeter forbliver uændret.

Endelig nævnes det, at kortmateriale, der gengiver det geografiske område, gøres tilgængeligt på INAO’s websted for at holde offentligheden bedre informeret.

Enhedsdokumentets afsnit om det geografiske område ændres i overensstemmelse hermed i punkt 6.

3. Afgrænset parcelområde

I produktspecifikationens kapitel 1, punkt IV, nr. 2, indsættes efter ordene »den 5. september 2007« ordene »den 19. januar 2017«.

Formålet med denne ændring er at indføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde kan de parceller, der egner sig til produktion af vin med den pågældende beskyttede oprindelsesbetegnelse, udpeges.

Enhedsdokumentet berøres ikke af denne ændring.

4. Område i umiddelbar nærhed

I kapitel 1, afsnit IV, nr. 3, erstattes listen over kommunerne med:

— departementet Deux-Sèvres: Saint-Martin-de-Mâcon og Tourtenay

— departementet Indre-et-Loire: Chinon

— departementet Maine-et-Loire: Artannes-sur-Thouet, Brézé, Brossay, Cizay-la-Madeleine, Le Coudray-Macouard, Courchamps, Distré, Doué-en-Anjou (tidligere områder i de delegerede kommuner Concourson-sur-Layon, Doué-la-Fontaine, Forges, Meigné og Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, Rou-Marson, Saint-Just-sur-Dive, Saumur, Terranjou (tidligere område i den delegerede kommune Chavagnes), Les Ulmes og Vaudelnay

— departementet Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay og Les Trois-Moutiers.

Dette gør det muligt at tage hensyn til de forskellige kommunesammenlægninger, der er sket siden forrige version af produktspecifikationen. Perimeteren for dette område i umiddelbar nærhed forbliver uændret.

Enhedsdokumentets afsnit om yderligere betingelser ændres i overensstemmelse hermed i punkt 9.

5. Bestemmelse om miljøvenligt landbrug

I kapitel 1, afsnit VI, nr. 2, tilføjes følgende efter den naturlige vegetation: »eller begrunde brugen af biologiske bekæmpelsesmidler, der er godkendt af de offentlige myndigheder til vindyrkning. I tilfælde af brug af biologiske herbicider på en parcel er andre herbicider ikke tilladt«.

Denne ændring afspejler den aktuelle udvikling i de erhvervsdrivendes metoder til fordel for agroøkologien i hele vindistriktet Anjou. Den afspejler, at der i forbindelse med den tekniske udvikling i stigende grad tages højde for miljøbevidstheden. Ændringen medfører nedsat anvendelse af kemiske herbicider ved fremme af et plantedække eller gennemførelsen af mekanisk ukrudtsbekæmpelse eller anvendelsen af biologiske bekæmpelsesmidler. Denne reduktion af herbicider gør det muligt at øge beskyttelsen af vindyrkningsjordene og bevare deres naturlige funktioner (fertilitet, biodiversitet og biologisk rensning), hvilket bidrager til vinens kvalitet og ægthed og styrker begrebet vinområde (»terroir«).

Enhedsdokumentet berøres ikke af denne ændring.

6. Forbud mod vinhøst

I kapitel 1, afsnit VII, nr. 1, slettes sætningen »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime)«.

Fastsættelsen af en startdato for høsten er i dag ikke længere nødvendig, idet de erhvervsdrivende nu har en bred vifte af redskaber til rådighed, der sætter dem i stand til at vurdere druernes modenhed nøjagtigt. Hver erhvervsdrivende råder over en vis mængde udstyr og et antal anordninger, såvel egne som fællesejede, der gør det muligt præcist at bestemme den optimale dato for igangsætning af høsten på hver parcel alt efter produktionsmålene.

Enhedsdokumentet berøres ikke af denne ændring.

7. Sukkerindhold

I kapitel 1, afsnit IX, nr. 1, litra c), tilføjes efter ordene (glukose + fruktose) ordene »des vins, après fermentation« (i vinene efter gæring).

Denne ændring sker for at undgå enhver forveksling med hensyn til sukkerindholdet før gæring, idet det faktisk er vigtigt at præcisere, at dette indhold skal kontrolleres efter gæring.

Enhedsdokumentets afsnit om beskrivelsen af vinene ændres i overensstemmelse hermed i punkt 4.

8. Træflis

I produktspecifikationens kapitel 1, afsnit IX, nr. 1, litra d), tilføjes efter ordene »Anvendelsen af træflis er ikke tilladt« ordene »undtagen under vinfremstillingen«.

Denne ændring har til formål at fjerne forbuddet mod anvendelse af egetræsflis under fremstillingen af rødvine med betegnelsen. På denne måde vil producenterne styrke egenarten i vinene med betegnelsen som værende frugtagtige og bløde og drikkemodne fra en ung alder. Træets tanniner fremmer under vinfremstillingen den frugtige smag og udvikler strukturen i vinene ved at tilføre dem rundhed og forlænge smagen, samtidig med at farven forbliver stabil under eventuel ældning.

Enhedsdokumentets afsnit om specifikke ønologiske fremgangsmåder ændres i overensstemmelse hermed i punkt 5.

9. Kælderkapacitet

I kapitel 1, afsnit IX, nr. 1, litra e), erstattes sætningen: »Enhver erhvervsdrivende har en kælderkapacitet til vinfremstilling svarende til mindst 1,4 gange bedriftens gennemsnitlige udbytte de seneste fem år« af følgende sætning: »Enhver erhvervsdrivende har en kælderkapacitet til vinfremstilling svarende til mindst 1,4 gange den gennemsnitlige mængde fremstillet vin de seneste fem år«.

I produktspecifikationen henvises der ikke til mængdemæssig kapacitet (udtrykt i hl eller m3), men til udbytte, dvs. en høstet mængde divideret med produktionsarealet (udtrykt i f.eks. hl/ha). Den foreslåede ændring gør det muligt at afhjælpe denne uoverensstemmelse om mængder uden at ændre på grundlaget (fortsat mindst 1,4 gange den gennemsnitlige mængde fremstillet vin på bedriften i løbet af de foregående produktionsår).

Enhedsdokumentet berøres ikke af denne ændring.

10. Cirkulation af vin

Kapitel 1, punkt IX, nr. 4, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

11. Tilknytning til det geografiske område

Ordet Agricole tilføjes i »Société Agricole et Industrielle d’Angers«, idet det var udeladt ved en fejl. Den foreslåede ændring afhjælper denne udeladelse.

Enhedsdokumentets afsnit om tilknytning ændres i overensstemmelse hermed i punkt 8.

12. Overgangsbestemmelser

Overgangsforanstaltningen i produktspecifikationens afsnit XI, nr. 1, slettes, idet den udløb i 2017.

Enhedsdokumentet berøres ikke af denne ændring.

13. Mærkningsregler

Der indsættes et nummer 1.:

»1. Generelle bestemmelser Vine, der i henhold til denne produktspecifikation er omfattet af den kontrollerede oprindelsesbetegnelse »Saumur-Champigny«, og som markedsføres under denne betegnelse, må kun anmeldes efter høsten, annonceres til salg offentligt, afsendes, udbydes til salg eller sælges, hvis førnævnte kontrollerede oprindelsesbetegnelse fremgår af høstanmeldelserne, annoncerne, salgsprospekterne, etiketterne, fakturaerne, beholderne og emballagerne.«

Der er tale om en forglemmelse vedrørende en regel, der findes i alle produktspecifikationer.

Enhedsdokumentet berøres ikke af denne ændring.

14. Registrering

I kapitel 2, afsnit II, nr. 3, erstattes »en puissance« (potentielt) med »naturel« (naturligt).

I tråd med affattelsen af samtlige produktspecifikationer i området Anjou Saumur erstatter »titre alcoométrique volumique naturel« (naturligt alkoholindhold i volumen) udtrykkene »titre en puissance« (potentielt alkoholindhold) eller »degré« (alkoholindhold). Disse ændringer forbedrer disse produktspecifikationers læsbarhed. Harmoniseringen af bestemmelserne om registrering skal lette udarbejdelsen af planen for inspektion af og kontrol med disse registre.

Enhedsdokumentet berøres ikke af denne ændring.

15. Vigtigste punkter, der skal kontrolleres

Kapitel 3 er blevet revideret for at stemme overens med affattelsen af de primære kontrolpunkter i produktspecifikationerne for området Anjou Saumur.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Saumur-Champigny

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er stille rødvine. De har:

— et naturligt alkoholindhold på mindst 10,5 %

— et indhold af gæringsdygtigt sukker efter gæring på mindst 3 g/l.

Efter berigelse er vinens totale alkoholindhold udtrykt i volumenprocent ikke over 12,5 %.

Æble-mælkesyre-gæringen skal afsluttes. Vinene har, når de er klar til markedsføring i bulk eller på emballeringstidspunktet et æblesyreindhold på ≤0,4 g/l.

Vinene har en ofte mørk rubinrød farve og hyppigt aromaer af røde eller violette frugter. De er friske, runde og bløde og kan være charmerende både som unge vine og efter nogle års opbevaring.

De øvrige kriterier er i overensstemmelse med gældende lovgivning.

Generelle analytiske karakteristika Maksimalt alkoholindhold (i % vol.) Faktisk minimumsalkoholindhold (i % vol.) Totalt minimumssyreindhold Maksimalt indhold af flygtig syre (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifikke ønologiske fremgangsmåder

Beplantningstæthed – afstand

Dyrkningspraksis

Beplantningstætheden er mindst 4 000 vinstokke pr. ha. På disse vinmarker må afstanden mellem rækkerne ikke overstige 2,50 m, og afstanden mellem vinstokkene i en planterække må ikke være under 1 m.

Høsten fra parceller med en beplantningstæthed på under 4 000, men mindst 3 300 stokke pr. ha er berettiget til anvendelse af den kontrollerede oprindelsesbetegnelse, forudsat at bestemmelserne i betegnelsens produktspecifikation om espalier og løvværkets højde overholdes. På disse parceller må afstanden mellem rækkerne ikke overstige 3 m, og afstanden mellem vinstokkene i en planterække må ikke være under 1 m.

Regler for beskæring

Dyrkningspraksis

Vinstokkene beskæres ved blandet beskæring senest den 30. april som følger:

druesorten pineau d’Aunis N: enten med højst 10 skud pr. stok og højst seks skud pr. gren, eller med højst 12 skud pr. stok og højst fire skud pr. gren.

druesorterne cabernet franc N og cabernet-sauvignon N: enten med højst 12 skud pr. stok og højst otte skud pr. gren, eller med højst 14 skud pr. stok og højst fem skud pr. gren.

Berigelse

Specifik ønologisk fremgangsmåde

Berigelsesteknikker er tilladt, og den maksimale delvise koncentration i forhold til de anvendte mængder er fastsat til 10 %.

Efter berigelse er vinens totale alkoholindhold udtrykt i volumenprocent ikke over 12,5 %.

Anvendelse af træflis

Specifik ønologisk fremgangsmåde

Anvendelse af træflis er ikke tilladt undtagen under vinfremstillingen.

b. Maksimumudbytte

69 hektoliter pr. hektar

6. Afgrænset geografisk område

Alle etaper af produktionen finder sted i det geografiske område, som omfatter følgende kommuner i departementet Maine-et-Loire på grundlag af den officielle geografiske kode 2018: Chacé, Montsoreau, Parnay, Saint-Cyr-en-Bourg, Saumur, Souzay-Champigny, Turquant og Varrains.

Kortmateriale, der gengiver det geografiske område, kan findes på hjemmesiden for Institut national de l’origine et de la qualité.

7. Primære druesorter

Cabernet franc N

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Vindistriktet er en del af den gamle Anjou-provins, hvor Paris-bækkenets yderste sydvestlige del møder det armorikanske bjergmassivs forbjerge. Dette møde mellem hvidlig kridtagtig jord og mørkere jord med skiferler har historisk gjort det muligt at skelne områderne »Anjou Blanc«, Saumur-regionen, og »Anjou Noir«, Angers-regionen, fra hinanden. Vindistriktet afgrænses mod nord af Loire. Det gennemskæres fra syd mod nord af Thouet-dalen og bifloden Dive. Dette net af vandløb har skabt et mønster med mange skråninger i landskabet med forskellige eksponeringer og med en beliggenhed i 40-110 meters højde over havet. Det geografiske område dækker otte kommuner i departementet Maine-et-Loire. Disse kommuner, som svarer til Turon-bjergryggen og de formationer, som er dannet derpå, indgår i det geografiske område for den kontrollerede oprindelsesbetegnelse »Saumur«.

Vinmarkerne har indtaget de gunstigt eksponerede placeringer og formet landskabet, samtidig med at der på bakketoppene stadig står nåletræer og løvfældende træer, hvoriblandt eg og kastanje dominerer. Midt i parcellerne rejser der sig en ventilationsskorsten, som sikrer ventilation til de enorme huler, hvor der er blevet brudt skifer til husbyggeri, dyrket champignon eller opbevaret vin. Harmonien mellem vindistriktet og bygningsmassen – den gensidige påvirkning mellem vinbøndernes landsbyer og vingårdene rundt om borgerskabets ejendomme med de skulptursmykkede facader i al den storslåede hvidhed, som kendetegner »Anjou blanc« – har bidraget til dannelsen af en regional naturpark og områdets optagelse på UNESCO’s verdensarvsliste.

De parceller, der er udvalgt til høst af druer, er nøjagtig afgrænset efter de forskellige Turon-lag: rendzina og mere eller mindre tyk kalkholdig brunjord, på toppen af skråningerne lokalt dækket af sand og ler fra yngre perioder som Senon eller Eocæn. Jordbunden har en god opvarmningsevne og en begrænset vandtilbageholdelsesevne og udviser ingen tegn på hydromorfi.

Klimaet i Saumur-området er et kystklima. Mauges-massivet, der ligger i vindistriktets vestlige del, bryder dette kystklimamønster med sin føneffekt. Den gennemsnitlige årlige nedbør er på 550-600 mm i et område, der ligger i læ for de fugtige vinde, mens nedbøren stiger til over 800 mm over Mauges-bakkerne. Denne nedbørsforskel er endnu mere markant i vinstokkens vækstcyklus, navnlig fra juni måned og indtil høsten. Med sin sydlige beliggenhed i det geografiske område tilfører området »Seuil du Poitou« nogle middelhavsnuancer, som kommer til udtryk gennem en vegetation, der forbavser på Loires bredder (steneg, oliventræ, mandeltræ osv.). De årlige gennemsnitstemperaturer er forholdsvis høje (ca. 12 °C).

b) Beskrivelse af de menneskelige faktorer, der bidrager til tilknytningen

Saumur-vindistriktets historie er indtil midten af Middelalderen knyttet til vindistriktet Anjou, som ejes af greverne af Anjou. Saumur-området nærmer sig geologisk Touraine og knytter sig til Anjou gennem sine historiske og menneskelige træk. Vindistriktet »Saumur-Champigny« opstår i 1066 med Saint-Florent-munkenes rydning af »Bois Doré«-højderyggen, der rager frem over Loire fra Saumur til Montsoreau. Vindistriktet, der nu kaldes »Coteaux de Saumur«, bliver meget kendt for kvaliteten af den hvidvin, der produceres her.

Produktionen af rødvin kommer til i begyndelsen af det 17. århundrede. Omkring 1630 sender kardinal Richelieu, som dengang var i Guyenne-provinsen, til sin forvalter i Touraine tusindvis af stiklinger af den mest velansete sort fra Bordeaux-området – cabernet franc N – til plantning i kantonerne Chinon, Bourgueil og Saumur. Det lader dog til, at denne sort var indført i området før dette tidspunkt, og at den er kommet via havnen i Nantes (heraf dens lokale navn »Breton«) under indflydelse af foreningen af dens oprindelsesegn, Aquitanien, med Anjou i anledning af ægteskabet mellem Henrik 2. og Eleanor af Aquitanien.

I det 18. århundrede udvikler forbruget af rødvin sig voldsomt, og druesorten cabernet franc N breder sig mangefold på vinmarkerne Grev Odart skriver i 1845 i »Traité des cépages« (afhandling om druesorterne) om cabernet franc N: »Denne drue er særdeles udbredt i det vestlige Frankrig og giver vinene fra Bordeaux og rødvinene fra Chinon og Bourgueil samt vinene fra Champigny deres særegne karakter.« I 1861 skriver Guillory den ældre imidlertid, at der høstes væsentligt mindre mængder af druer til rødvin end til hvidvin. I »Bulletin de la Société Agricole et Industrielle d’Angers« (landbrugs- og industritidende for Angers) skriver han: »På Loires venstre bred er de mest velrenommerede rødvinscru’er Souzay, Champigny og Dampierre.«

Fremgangen for druesorten cabernet franc N sker langsomt men sikkert takket være især Antoine Cristal, som var en avantgardistisk vinproducent i slutningen af det 19. århundrede i kommunen Parnay. Hans indsats for at styre, tilpasse og udvikle denne druesort sikrede den kontrollerede oprindelsesbetegnelse »Saumur-Champigny« dens fulde opblomstring fra 1960’erne, hvilket således bekræftede Docteur Maisonneuves udsagn i hans værk om Anjou og vinene herfra fra 1925, »L’Anjou, ses vignes et ses vins«: »Den står fremragende i de kalkholdige jorde omkring Saumur og giver her de store Champigny-vine.«

Oprettelsen af et vinkooperativ i 1957 gør det muligt at udvikle markeder, først Paris og siden hele Frankrig, og at ekspandere til udlandet fra 1980’erne. I 2009 ligger produktionen af den kontrollerede oprindelsesbetegnelse »Saumur-Champigny« på gennemsnitligt 70 000 hl.

2. Oplysninger om produktets kvalitet og egenskaber

Vinene med betegnelsen »Saumur-Champigny« er meget behagelige rødvine. En ofte mørk rubinrød farve ledsages hyppigt af aromaer af røde eller violette frugter. De er friske, runde og bløde og kan være charmerende både som unge vine og efter nogle års opbevaring.

3. Årsagssammenhæng

Kombinationen af et forholdsvis varmt og tørt klima og kridtagtige kalkholdige jorde, der muliggør en sund dræning og fremmer en regelmæssig og ikke for stor vandtilførsel, har givet druesorten cabernet franc N mulighed for at vokse på de bedst eksponerede skråninger, hvilket sikrer druerne tidlig vækst og ventilation til gavn for en optimal modning. De erhvervsdrivende overtog også meget hurtigt teknikkerne, der satte dem i stand til at høste de bedste druer ved at tilpasse deres vinfremstillingsmetoder. Disse teknikker, som i dag hovedsagelig er blevet til skikke, gjorde den eminente ønolog Sébille-Auger rede for på kongressen i Bordeaux i 1843 ved hjælp af en præsentation af en bedrift i Souzay-Champigny.

I løbet af anden halvdel af det 20. århundrede skete der en betydelig udvikling i det beplantede areal med den kontrollerede oprindelsesbetegnelse »Saumur-Champigny« og med salget heraf uden for hjemlandet i form af eksport til over 40 lande.

Samfundets ønske om at bevare dette vindistrikt er blevet belønnet med optagelsen på UNESCO’s verdensarvsliste. I dag bekræfter den kontrollerede oprindelsesbetegnelse »Saumur-Champigny«, der anerkendes som en af de mest prestigefyldte fra »Val de Loire«, Georges Clémenceaus ord, da han fik præsenteret sin ven Antoine Cristals vinproduktion: »Et land, der frembringer denne vin, er et stort land, for der findes ikke store lande uden historie og storslået civilisation.«

9. Andre vigtige betingelser (emballering, mærkning, andre krav)

Den geografiske betegnelse »Val de Loire«

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den kontrollerede oprindelsesbetegnelse kan suppleres af den geografiske betegnelse »Val de Loire« i henhold til de i produktspecifikationen fastsatte bestemmelser. Bogstaverne i den geografiske betegnelse »Val de Loire« må hverken i højde eller bredde være mere end to tredjedele af bogstaverne i navnet på den kontrollerede oprindelsesbetegnelse.

Mindre geografisk enhed

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den mindste geografiske enhed kan fremgå af etiketten på vine med den kontrollerede oprindelsesbetegnelse, forudsat at

— det drejer sig om en navngiven matrikelregistreret lokalitet

— navnet fremgår af høstanmeldelsen.

Navnet på den matrikelregistrerede lokalitet anføres med skrifttegn, hvis størrelse hverken i højden eller bredden må være større end halvdelen af størrelsen af de skrifttegn, som udgør navnet på den kontrollerede oprindelsesbetegnelse.

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen og forarbejdningen af vinen, omfatter følgende kommuner på grundlag af den officielle geografiske kode 2018:

— departementet Deux-Sèvres: Saint-Martin-de-Mâcon og Tourtenay

— departementet Indre-et-Loire: Chinon

— departementet Maine-et-Loire: Artannes-sur-Thouet, Brézé, Brossay, Cizay-la-Madeleine, Le Coudray-Macouard, Courchamps, Distré, Doué-en-Anjou (tidligere områder i de delegerede kommuner Concourson-sur-Layon, Doué-la-Fontaine, Forges, Meigné og Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, Rou-Marson, Saint-Just-sur-Dive, Saumur, Terranjou (tidligere område i den delegerede kommune Chavagnes), Les Ulmes og Vaudelnay

— – departementet Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay og Les Trois-Moutiers.

Link til produktspecifikationen

https://info.agriculture.gouv.fr/gedei/site/bo-agri/document_administratif-0e0411ee-1698-4400-9eda-5fc7e90883b0

(1) EFT L 9 af 11.1.2019, s. 2.